ระเบียบกรุงเทพมหานครระเบียบกรุงเทพมหานครว่าด้วยกองทุนฟื้นฟูเมืองกรุงเทพมหานครพ.ศ.๒๕๔๔--------------- ด้วยกรุงเทพมหานครเป็นเมืองหลวงของประเทศที่มีความเจริญรุ่งเรืองทางด้านศิลปวัฒนธรรมต่อเนื่องกันมานานกว่า ๒๐๐ ปีมีอาคารและสิ่งก่อสร้างที่มีคุณค่าทางด้านประวัติศาสตร์ โบราณคดี ศิลปกรรม และสถาปัตยกรรมอันวิจิตรประณีตงดงาม เป็นเอกลักษณ์ของเมืองและเป็นมรดกสิบทอดความรุ่งเรืองด้านศิลปวัฒนธรรมของชาติและท้องถิ่นแต่ด้วยกาลเวลา ตลอดจนสภาพเศรษฐกิจสังคมและสิ่งแวดล้อมของกรุงเทพมหานครที่เปลี่ยนแปลงไปอย่างรวดเร็ว ส่งผลให้อาหารและสิ่งก่อสร้างอันทรงคุณค่าเหล่านี้โดยเฉพาะที่อยู่ในความรับผิดชอบ หรือครอบครองดูแลของภาคเอกชนอยู่ในสภาพทรุดโทรมลดความงดงามเป็นอย่างมาก เกินกว่ากำลังของเอกชนคนใดคนหนึ่งที่จะดำเนินการแก้ไขด้วยตนเองสมควรที่ภาคราชการและประชาชนจะได้ร่วมมือกันในการอนุรักษ์บูรณะซ่อมแซมและสงวนรักษาอาคารและสิ่งก่อสร้างอันทรงคุณค่าเหล่านี้ไว้ เพื่อให้เป็นมรดกสืบทอดทางประวัติศาสตร์ขนบธรรมเนียมประเพณี ศิลปวัฒนธรรม และวิถีชีวิตดั้งเดิมไปยังอนุชนรุ่นหลังด้วยการจัดตั้ง"กองทุนฟื้นเมืองกรุงเทพมหานคร" ขึ้น เพื่อให้ประชาชนได้มีส่วนร่วมบริจาคเงินและทรัพย์สินสมทบกองทุนนำมาเป็นค่าใช้จ่ายในการดำเนินงานต่อไป อาศัยอำนาจตามความในมาตรา๔๙ แห่งพระราชบัญญัติระเบียบบริหารราชการกรุงเทพมหานคร พ.ศ. ๒๕๒๘ ประกอบกับข้อ ๕ และข้อ ๒๐แห่งข้อบัญญัติกรุงเทพมหานคร เรื่อง วิธีการงบประมาณ พ.ศ. ๒๕๒๙ผู้ว่าราชการกรุงเทพมหานครจึงกำหนดระเบียบขึ้นไว้ ดังต่อไปนี้ ข้อ๑ ระเบียบนี้เรียกว่า"ระเบียบกรุงเทพมหานคร ว่าด้วยกองทุนฟื้นฟูเมืองกรุงเทพมหานคร พ.ศ. ๒๕๔๔" ข้อ๒ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป ข้อ๓ ให้ยกเลิกระเบียบกรุงเทพมหานครว่าด้วยกองทุนฟื้นฟูกรุงรัตนโกสินทร์และบริเวณต่อเนื่อง พ.ศ. ๒๕๔๓ บรรดาระเบียบข้อบังคับ ประกาศหรือคำสั่งใด ในส่วนที่ได้กำหนดไว้แล้วในระเบียบนี้หรือซึ่งขัดหรือแย้งกับระเบียบนี้ให้ใช้ระเบียบนี้แทน ข้อ๔ให้ปลัดกรุงเทพมหานครรักษาการตามระเบียบนี้และให้มีอำนาจออกคำสั่งเพื่อปฏิบัติการให้เป็นไปตามระเบียบนี้ตลอดจนมีอำนาจตีความ วินิจฉัยปัญหาที่เกิดจากการปฏิบัติตามระเบียบนี้คำวินิจฉัยของปลัดกรุงเทพมหานครให้เป็นที่สุด หมวด ๑ นิยาม ------------- ข้อ๕ ในระเบียบนี้ "กองทุน"หมายความว่า กองทุนฟื้นฟูเมืองกรุงเทพมหานคร "คณะกรรมการ"หมายความว่า คณะกรรมการกองทุนฟื้นฟูเมืองกรุงเทพมหานคร "การฟื้นฟู"หมายความว่า การทำให้กลับเจริญงอกงาม "ฟื้นฟูเมือง"หมายความว่า การอนุรักษ์ การสงวนรักษา การปฏิสังขรณ์และการบูรณะ ส่วนต่าง ๆ ของเมือง "การอนุรักษ์"หมายความว่า การดูแลรักษาเพื่อให้คงคุณค่าไว้ "การสงวนรักษา"หมายความว่า การดูและรักษาไว้ตามสภาพของเดิมเท่าที่เป็นอยู่และป้องกันมิให้เสียหายต่อไป "การปฏิสังขรณ์"หมายความว่า การทำให้กลับคืนสู่สภาพอย่างที่เคยเป็นมา "การบูรณะ"หมายความว่า การซ่อมแซมและปรับปรุงให้มีรูปทรงและลักษณะกลมกลืนหรือเหมือนของเดิม "อาคารประวัติศาสตร์"หมายความว่า อาคารหรือสิ่งก่อสร้างซึ่งโดยอายุหรือโดยลักษณะแห่งการก่อสร้างหรือโดยหลักฐานเกี่ยวกับประวัติของอาคารนั้นเป็นประโยชน์ในทางศิลปะ ประวัติศาสตร์หรือโบราณคดี "อาคารอันควรค่าแก่การอนุรักษ์"หมายความว่า อาคารหรือสิ่งก่อสร้างเก่าที่มีคุณค่าทางสถาปัตยกรรมและศิลปกรรม หรืออาคารหรือสิ่งก่อสร้างซึ่งเคยเป็นที่พำนักของบุคคลสำคัญของประวัติศาสตร์ไทยหรืออาคารหรือสิ่งก่อสร้างที่เกี่ยวข้องกับเหตุการณ์สำคัญของประวัติศาสตร์ไทย หมวด ๒ กองทุนฟื้นฟูเมืองกรุงเทพมหานคร ------------ ข้อ๖ ให้จัดตั้ง "กองทุนฟื้นฟูเมืองกรุงเทพมหานคร"ขึ้นในสำนักผังเมืองกรุงเทพมหานคร โดยมีวัตถุประสงค์ เพื่อ (๑)การฟื้นฟูเมือง ชุมชนเมือง ภูมิทัศน์และสิ่งแวดล้อม (๒) อนุรักษ์สงวนรักษา ปฏิสังขรณ์และบูรณะอาคารประวัติศาสตร์อาคารควรค่าแก่การอนุรักษ์ หรืออาคารหรือสิ่งก่อสร้างอื่นตามที่คณะกรรมการเห็นชอบ (๓)การปรับปรุงถนน ทางเท้า สวน ที่ว่างและส่วนประกอบอื่น ๆ ที่เกี่ยวกับ (๑) และ (๒) ข้อ๗กองทุนประกอบด้วยเงินหรือทรัพย์สินดังต่อไปนี้ (๑)เงินหรือทรัพย์สินที่มีผู้สนับสนุนหรือบริจาคให้กองทุน (๒)ดอกผลอันเกิดจากเงินหรือทรัพย์สินของกองทุน (๓)เงินรายรับอื่น เช่น เงินรายได้จากการจัดกิจกรรมของกองทุน ฯลฯ หมวด ๓คณะกรรมการกองทุนฟื้นฟูเมืองกรุงเทพมหานคร ----------------- ข้อ๘ ให้มีคณะกรรมการกองทุนฟื้นฟูเมืองกรุงเทพมหานครประกอบด้วยผู้ว่าราชการกรุงเทพมหานครเป็นกรรมการที่ปรึกษาปลัดกรุงเทพมหานครเป็นประธานกรรมการ ผู้อำนวยการสำนักงานผังเมืองเป็นรองประธานกรรมการผู้อำนวยการสำนักการคลังผู้อำนวยการกองกฎหมายและคดี ผู้ทรงคุณวุฒิที่ผู้ว่าราชการกรุงเทพมหานครแต่งตั้งอีกไม่เกิน๗ คน เป็นกรรมการและให้ผู้อำนวยการกองจัดรูปที่ดินและปรับปรุงฟื้นฟูเมือง สำนักผังเมืองเป็นกรรมการและเลขานุการ ให้ผู้อำนวยการสำนักผังเมืองแต่งตั้งผู้ช่วยเลขานุการไม่เกิน๒ คน ข้อ๙ให้คณะกรรมการผู้ทรงคุณวุฒิมีวาระดำรงตำแหน่งคราวละสองปีกรรมการผู้ทรงคุณวุฒิซึ่งพ้นจากตำแหน่งอาจได้รับแต่งตั้งอีกได้ ในกรณีที่กรรมการผู้ทรงคุณวุฒิพ้นจากตำแหน่งตามวาระและยังมิได้แต่งตั้งกรรมการใหม่ให้กรรมการผู้ทรงคุณวุฒินั้นปฏิบัติหน้าที่ไปพลางก่อนจนกว่าจะได้แต่งตั้งกรรมการผู้ทรงคุณวุฒิใหม่ ข้อ๑๐ นอกจากพ้นจากตำแหน่งตามวาระกรรมการผู้ทรงคุณวุฒิพ้นจากตำแหน่งเมื่อ (๑) ตาย (๒) ลาออก (๓) เป็นบุคคลล้มละลาย (๔) เป็นคนไร้ความสามารถหรือเสมือนไร้ความสามารถ (๕) ได้รับโทษจำคุกโดยคำพิพากษาถึงที่สุดให้จำคุก เว้นแต่เป็นความผิดลหุโทษหรือความผิดอันได้กระทำโดยประมาท (๖) ผู้ว่าราชการกรุงเทพมหานครให้ออก ข้อ๑๑ในกรณีที่กรรมการผู้ทรงคุณวุฒิพ้นจากตำแหน่งก่อนวาระ ผู้ว่าราชการกรุงเทพมหานคร อาจแต่งตั้งผู้อื่นเป็นกรรมการผู้ทรงคุณวุฒิแทนได้และให้ผู้ที่ได้รับแต่งตั้งดำรงตำแหน่งแทนผู้อยู่ในตำแหน่งเท่ากับวาระที่เหลืออยู่ของผู้ซึ่งตนแทน ในกรณีที่มีการแต่งตั้งกรรมการผู้ทรงคุณวุฒิเพิ่มขึ้นในระหว่างที่กรรมการผู้ทรงคุณวุฒิซึ่งได้แต่งตั้งไว้แล้วยังมีวาระอยู่ในตำแหน่งให้ผู้ที่ได้รับแต่งตั้งให้เป็นกรรมการผู้ทรงคุณวุฒิเพิ่มขึ้นอยู่ในตำแหน่งเท่ากับวาระที่เหลืออยู่ของกรรมการผู้ทรงคุณวุฒิที่ได้รับแต่งตั้งไว้แล้ว ข้อ๑๒ให้คณะกรรมการมีอำนาจหน้าที่ดังต่อไปนี้ (๑) กำหนดแนวทางในการบริหารเงินกองทุน ควบคุมงบประมาณของเงินกองทุน การรับเงิน การเบิกจ่ายเงินและการเก็บรักษาเงินกองทุนตามระเบียบนี้ (๒) กำหนดหลักเกณฑ์ เงื่อนไข ขั้นตอนการปฏิบัติและการดำเนินการอื่นใดที่เกี่ยวข้องกับการใช้เงินกองทุน (๓) ให้ความเห็นชอบโครงการที่มีผู้ยื่นเสนอ ตามวัตถุประสงค์ของกองทุนในข้อ ๗ (๔) อนุมัติแบบรายละเอียดประกอบโครงการใน (๓) และอนุมัติการใช้จ่ายเงินกองทุน (๕) กำกับและติดตามประเมินผลการดำเนินงานของกองทุน (๖) แต่งตั้งคณะอนุกรรมการหรือบุคคล เพื่อดำเนินการในเรื่องใดเรื่องหนึ่งตามความจำเป็น (๗) เชิญบุคคลจากหน่วยงานและส่วนราชการของกรุงเทพมหานครส่วนราชการอื่น หน่วยงานของรัฐ รัฐวิสาหกิจหรือองค์การของรัฐและเอกชนมาช่วยดำเนินงาน ให้คำปรึกษา ให้คำแนะนำ ให้ข้อเท็จจริง ให้เอกสารหลักฐานเพื่อประโยชน์ในการดำเนินการของกองทุน ข้อ๑๓การประชุมคณะกรรมการต้องมีกรรมการมาประชุมไม่น้อยกว่ากึ่งหนึ่งจึงจะเป็นองค์ประชุมการลงมติของที่ประชุมให้ถือเสียงข้างมาก ถ้าคะแนนเสียงเท่ากันให้ประธานในที่ประชุมออกเสียงเพิ่มขึ้นอีกเสียงหนึ่งเป็นเสียงชี้ขาด ข้อ๑๔ ให้คณะกรรมการจัดทำรายงานกิจการและฐานะกิจการของเงินกองทุนรายงานต่อผู้ว่าราชการกรุงเทพมหานครภายในเดือนธันวาคมของทุกปี หมวด ๔ การบริหารเงินกองทุน ------------- ข้อ๑๕ เงินกองทุนให้ใช้จ่ายได้เฉพาะโครงการที่เป็นไปตามวัตถุประสงค์ในข้อ ๖ และเมื่อได้รับความเห็นชอบจากคณะกรรมการตามข้อ ๑๘ แล้ว ข้อ๑๖ การขอใช้เงินกองทุนให้จัดทำเป็นโครงการเสนอต่อสำนักผังเมืองโดยโครงการดังกล่าวต้องประกอบด้วยหลักการและเหตุผลตามความจำเป็น วิธีการดำเนินการ แผนงาน รูปแบบรายการและประมาณการค่าใช้จ่ายตลอดทั้งชื่อผู้เสนอโครงการ ข้อ๑๗ให้สำนักผังเมืองดำเนินการตรวจสอบรายละเอียดโครงการ แบบรายการและประมาณการค่าใช้จ่ายตามข้อ ๑๖ให้เป็นไปตามวัตถุประสงค์ของกองทุนและนำเสนอคณะกรรมการเพื่อพิจารณาให้ความเห็นชอบโครงการอนุมัติแบบรายการและอนุมัติให้ใช้เงินกองทุน ข้อ๑๘เมื่อคณะกรรมการได้พิจารณาให้ความเห็นชอบโครงการอนุมัติแบบรายการและอนุมัติการใช้จ่ายเงินกองทุนแล้วให้ผู้เสนอโครงการทำสัญญาให้ใช้เงินกองทุน ตามแบบที่คณะกรรมการกำหนด ข้อ๑๙ การอนุมัติจ่ายเงินกองทุน ให้เป็นอำนาจของผู้ดำรงตำแหน่งและภายในวงเงินดังต่อไปนี้ (๑) รองประธานกรรมการไม่เกิน ๑๐ ล้านบาท (๒) ประธานกรรมการ ไม่จำกัดวงเงิน ข้อ๒๐ การเบิกจ่ายเงินการเก็บรักษาเงิน การนำส่งเงิน การตรวจเงิน การพัสดุ การก่อหนี้และการสั่งจ่ายเงินให้ดำเนินการตามข้อบัญญัติ กฎข้อบังคับ ระเบียบ หรือคำสั่ง ที่กรุงเทพมหานครใช้บังคับโดยอนุโลม ข้อ๒๑การรับเงินจากผู้บริจาคหรือผู้อุทิศเงินเข้ากองทุนทุกครั้งให้ออกใบเสร็จรับเงินในนามของกรุงเทพมหานคร หมวด ๕ การเก็บรักษาเงินกองทุน และการเบิกจ่ายเงิน ------------- ข้อ๒๒ ให้สำนักผังเมืองเปิดบัญชีเงินฝากไว้ที่ธนาคารที่คณะกรรมการเห็นชอบโดยใช้ชื่อบัญชีว่า"กองทุนฟื้นฟูเมืองกรุงเทพมหานคร" ข้อ๒๓ ให้สำนักผังเมืองมีหน้าที่รับจ่ายเงิน ฝากเงิน เก็บรักษาเงินทำบัญชีรับจ่าย รวมทั้งสรรพบัญชี หรือทะเบียนอื่นใดเท่าที่จำเป็นและบรรดาเอกสารหลักฐานในการเบิกจ่ายเงินตามระเบียบและเก็บรักษาไว้ให้ครบถ้วนพร้อมที่จะให้ทำการตรวจสอบได้และให้รายงานการรับ การจ่ายเงินประจำปีและยอดเงินคงเหลือให้ปลัดกรุงเทพมหานครทราบภายในเดือนกันยายนของทุกปี ข้อ๒๔ การเขียนเช็คสั่งจ่ายเงินกองทุนให้เป็นอำนาจของบุคคลที่คณะกรรมการแต่งตั้ง ข้อ๒๕ในกรณีที่มีเหตุพิเศษสมควรปฏิบัติเป็นอย่างอื่นหรือที่ไม่มีกำหนดในระเบียบนี้ให้เสนอผู้ว่าราชการกรุงเทพมหานครพิจารณาสั่งการเป็นกรณี ๆ ไป ประกาศณ วันที่ ๒๗ พฤศจิกายน พ.ศ. ๒๕๔๔ สมัคร สุนทรเวช ผู้ว่าราชการการกรุงเทพมหานคร [รก. ๒๕๔๔/พ๑๓๐ง/๑๕/๒๗ ธันวาคม ๒๕๔๔] พรพิมล/พิมพ์/แก้ไข ๔มิ.ย ๒๕๔๕ A